 1. Archiepiscopus in primo adventu suo..... (Voir au Cartulaire, pièce n° 12, p. 58.)  2. Item in omnibus festis annualibus debet facere Officium, scilicet cantare Vesperas in vigilia, Matutinis nonam legere lectionem, Missam in die et Vesperas. Et ad celebrandum officium misse debet se vestire in capitulo. Et quocienscumque missam celebrat in festis annualibus in Ecclesia Senonensi, debent sibi assistere duodecim presbiteri cardinales induti sacerdotalibus Et preter hoc debent sibi assistere dicti presbiteri cardinales et duodecim decani, induti sacerdotalibus absque infulis, in consecratione crismatis.  3. Item debent sibi assistere eodem modo sine infulis, absque decanis, in vigilia Pasche et Penthecostes, in benedictione fontium.  4. Item si fuerit presens in Ecclesia Senonensi, in vigilia Adventus ad Vesperas, debet incipere antiphonam ad Magnificat: Ecce nomen Domini.  5. Item prima dominica Adventus, post terciam, facta processione, debet facere in pulpito sermonem ad populum; facto sermone, benedicere populum; debet incipere: O virgo virginum, et debet totus conventus in camera bibere ter et habere drageyam.  6. Item in die Nativitatis Domini, in omni festo annuali, in vigilia et in die, debet incipere antiphonam ad Magnificat, Te Deum laudamus, et antiphonam ad Benedictus. Debet primam missam celebrare ad altare Beate Marie die Nativitatis Domini et Magnam missam ad majus altare.  7. Et sciendum est quod in die Nativitatis Domini, Pasche et Penthecostes, si archiepiscopus vel alius prelatus magnam missam in Ecclesia Senonensi cantaverit, debet dici post primam orationem: Christus vincit, et ante evangelium debet ipse prelatus facere sermonem ad populum in pulpito; lecto evangelio, debet dare benedictionem, et debet idem prelatus duobus canonicis sancti Salvatoris, in capis sericeis, cantantibus Christus vincit a parte sinistra altaris, ipso cantato, dare benedictionem et cuilibet duodecim denarios parisienses.  8. Item in primo adventu archiepiscopi Senonensis, ad missam debet dici: Christus vincit.  9. Similiter in omni festo annuali, si prelatus in Ecclesia Senonensi magnam missam celebraverit, debet subdyacono canonico, lecta epistola, dare benedictionem et duodecim denarios parisienses. Duobus capellanis qui responsum in missa aut primum alleluya cantaverint, dare benedictionem et cuilibet XII denarios parisienses. Similiter duobus canonicis dyaconibus vel presbiteris et uni archidyacono vel persone, qui secundum Alleluia vel tractum in missa cantaverint, dare benedictionen et cuilibet duodecim denarios parisienses. 10. Item feria quarta, in capite jejunii, cantata nona, Pontifex in sede precentoris, stola ad collum, indutus capa sericea nigra cum baculo pontificali seu pastorali et mittra alba, precedentibus cereis et cruce, ascendat in pulpitum et faciat sermonem ad populum; post sermonem, data benedictione, vadat ad magnam portam Ecclesie processionaliter et mittat penitentiarios extra Ecclesiam. 11. Dominica Brandonum et medie quadragesime, faciat in pulpito sermonem ad populum. 12. Item dominica in Ramis Palmarum, indutus capa sua nigra de choro, mittram habens in capite, tenens baculum, faciat benedictionem palmarum apud sanctum Petrum Vivum, coram altari. Si vero presens non fuerit, benedictionem debet facere Abbas; abbate absente, major de conventu sancti Petri. 13. Item archiepiscopus sermonem faciat ibidem ad populum. In reditu processionis, portans palmam, ante portam civitatis, debet reincipere Gloria laus, in fine cujuslibet versus; et in introitu civitatis, incipiat Ingrediente Domino. Si prelatus non fuerit presens, illud faciat precentor. 14. Item, feria quinta, sexta et sabbato, in Tenebris, debet prelatus primam antiphonam incipere, et debet totum officium Tenebrarum et missarum per dictas ferias facere; cantatis horis, feria quinta, debet penitentiarios mittere seu ponere in ecclesiam, sermonem facere in pulpito ad populum, missam celebrare in pontificalibus, crisma consecrare, et in consecratione crismatis debet de suo balsamo balsamum apponere. — Post prandium in capitulo, prius lecto evangelio, expectatis dyacono et subdyacono, sermonem facere ad clericos. Sermone facto, debent omnes bibere ter, primo et tercio de vino albo de Baysia, et in medio de vino rubro de Bosco Rotondo; postea lavare debet pedes canonicorum, cinctus lintheo, habens mittram albam in capite; quibus lotis, decanus lavet pedes Archiepiscopi; et major Domus Dei debet aquam calidam ad ablutionem pedum et manutergia ad extergendum; debet etiam lavare majus altare et super illud infundere duas quartas vini albi de Baysia, et debet major domus Dei tres solidos parisienses pro mandato pauperum per hebdomadarium faciendo in logiis Capituli, post ablutionem majoris altaris, et aquam calidam cum manutergiis. — Et sciendum quod si crisma alibi quam Senonis consecrari oporteat, thesaurarius qui semper debet oleum olivarum ministrare et tria vasa mundissima ad deferendum, et ceram ad vasa obturenda seu obserenda, illa ministraret cum duobus cereis, quolibet de tercio. Et Archiepiscopus balsamum per unum de sacristis et unum clericum alias clericorum de Ecclesia eques, et vasa predicta super unum summarium honorifice faciat deferri sumptibus suis, usque ad locum ubi debet crisma consecrari; quo consecrato in dictis vasis mundissimis reposito, superposito pallio de thesauro Ecclesie Senonensis, in Senonensem Ecclesiam honorifice deferatur. Et si deferentes crisma per villam aliquam transitum facere contigerit, summarium crisma deferentem aliquis precedat, qui campanam operis Senonensis Ecclesie in manu tenens per villam pulset. Si vero eos in aliqua villa pernoctare aut refectionem sumere oporteat, antequam villam intrent, nuntient presbytero ville qui eis obviam processionaliter veniat et crisma decentissime tandiu in ecclesia reponant, duobus cereis coram eo ardentibus. 15. Item archiepiscopus debet, in vigilia Pasche, benedicere ignem novum, ad altare beate Marie retro altare. Sero, post completorium, data benedictione a pontifice, omnes sequantur eum in camera archiepiscopi et debent ibi bibere ter de vino archiepiscopi, et habere drageyam, quod non erat solitum fieri, et propter hoc in vigilia Nativitatis Domini et omnium Sanctorum non bibitur in camera archiepiscopi, quod erat solitum fieri. 16. Die Pasche, debet archiepiscopus, in aula sua, antequam sedeat ad prandium, habens stolam super collum, mittram albam in capite, ordinarium suum apertum coram eo, facere benedictionem agni. 17. Die lune, in crastino Pasche, cantata prima in Ecclesia, archiepiscopus in superpelliceo, indutus capa nigra de choro, mittram albam in capite habens, et qui voluerint de conventu cum eo, processionaliter vadant eques apud sanctum Petrum Vivum, cruce archiepiscopi precedente et duobus pueris cum cereis juxta crucem eques; debet archiepiscopus ibi missam cantare. In reditu suo totus conventus prandeat cum eo, et debet eis ad minus tria fercula scilicet: jotam, carnes et pastillos. 18. Tercia feria sequenti, eodem modo apud sanctum Remigium vadant, et in reditu debet archiepiscopus tria fertula conventui. 19. Feria quarta, apud sanctam Columbam vadant, et eodem modo debet archiepiscopus conventui. 20. Item in octavis Pasche, sexta cantata, archiepiscopus, si presens fuerit, reliquias Ecclesie populo ostendat ubi fieri consuevit. 21. Die sancti Marci, apud sanctum Remigium, debet sermonem ad populum. Item sermonem debet in synodo. 22. Item confirmationes episcoporum sue provincie debet facere Senonis, in aula sua archiepiscopali, vocato toto capitulo. Consecrationes dictorum episcoporum debet facere in Ecclesia Senonensi, et debet habere capitulum capam sericam episcopi consecrati quam ad professionem detulit et qua in examinatione communi ductus fuerit. Post consecrationem, debet vocare canonicos, ad videndam professionem episcopi consecrati super majus altare, cujus professionis tenor talis est: EGO N... talis loci EPISCOPUS, DEO ET SANCTE MATRI ECCLESIE SENONENSI ET TIBI PATER talis, TUISQUE SUCCESSORIBUS DEBITAM SUBJECTIONEM ET OBEDIENCIAM ORE PROMITTO ET MANU CONFIRMO. Si vero episcopus sit per provisionem Sedis Apostolice, sic dicat: EGO N... DEI ET APOSTOLICE SEDIS GRACIA talis loci EPISCOPUS, etc. Et si quem suffraganeorum in Curia vel per aliquem alium prelatum, de mandato Curie, extra Senonensem Ecclesiam, consecrari contigerit, nichilominus in Ecclesia Senonensi, super majus altare, presentibus canonicis Senonensibus, debet consecratus professionem facere. 23. Similiter abbates et abbatisse diocesis Senonensis, ubicumque benedicantur, tenentur in Ecclesia Senonensi, super majus altare, professionem facere. 24. Item in consecratione episcoporum et benedictionibus abbatum que facte fuerint in Ecclesia Senonensi, oblationem panis et vini habent matricularii, et cereus oblatus est camerarii archiepiscopi; nummi oblati sunt capellani ipsius archiepiscopi. 25. Item episcopus consecratus, quando facit professionem suam, ut dictum est, debet canonicis presentibus professioni quadraginta solidos parisienses, ad modum anniversariorum distribuendos: sacristis, viginti solidos parisienses; pueris de choro, decem solidos parisienses; matriculariis, decem solidos parisienses. Abbates vero et abbatisse, in sua professione, debent canonicis Senonensibus presentibus professioni aut benedictioni, et illis qui ipsa die benedictionis aut professionis in Ecclesia Senonensi, ad magnam missam presentes fuerint, viginti solidos parisienses, similiter ad modum anniversariorum distribuendos. Ab his pensionibus exempti sunt abbates et abbatisse Cisterciensis et Premonstratensis ordinis. 26. Item archiepiscopus debet duos cereos cothidianos super majus altare, quemlibet de tribus libris. 27. Item duos parvos cereos ad angelos; quemlibet de tercio, qui debent ardere in festis annualibus, in Vesperis, Matutinis, Missis et Vesperis de die. 28. Item in utroque festo beati Stephani debet centum cereos pro una harchia, quolibet cereo de tercio, qui debent ardere in predictis festis: vigilia ad Vesperas; Matutinum, Missam et Vesperas, in die. 29. Item archiepiscopus debet, singulis annis, duobus sacristis in domo archiepiscopali Senonis reddere unam caudam vini rubei de Basya continentem duos modios vini ad mensuram Autissiodorensem, ad missas cantandas ad majus altare, ad missam de anniversariis et ad missam de Reminiscere in Quadragesima; Capitulum vero debet dictis sacristis unum modium vini rubei propter predicta facienda. 30. Item archiepiscopus debet sacriste qui habet prebendam thesauri quam confert archiepiscopus, sex libras parisienses ad quatuor terminos. 31. Item matricularii debent habere lectum in quo archiepiscopus in Senonensem Ecclesiam mortuus defertur, ita ornatum sicut esset si ipse archiepiscopus in ipsa Ecclesia tumuletur.